
Európsky parlament,
–	so zreteľom na oznámenie Komisie zo 4. novembra 2025 s názvom Oznámenie o politike rozširovania EÚ za rok 2025 (COM(2025)0690) a na sprievodný pracovný dokument útvarov Komisie zo 4. novembra 2025 s názvom Správa o Moldavsku za rok 2025 (SWD(2025)0758),
–	so zreteľom na nariadenie Európskeho parlamentu a Rady (EÚ) 2025/535 z 18. marca 2025, ktorým sa zriaďuje Nástroj na podporu reforiem a rastu pre Moldavskú republiku[footnoteRef:2], [2:  	Ú. v. EÚ L, 2025/535, 21.3.2025, ELI: http://data.europa.eu/eli/reg/2025/535/oj.] 

–	so zreteľom na program reforiem v rámci plánu rastu pre Moldavskú republiku (ďalej len „Moldavsko“) na roky 2025 – 2027,
–	so zreteľom na svoje predchádzajúce uznesenia o Moldavsku,
–	so zreteľom na závery Európskej rady o Moldavsku z 26. júna 2025,
–	so zreteľom na závery predsedníctva Rady o rozšírení zo 16. decembra 2025,
–	so zreteľom na spoločné vyhlásenie po druhom samite EÚ a Moldavska, ktorý sa konal 22. júna 2026,
–	so zreteľom na výsledky deviateho zasadnutia Rady pre pridruženie EÚ – Moldavská republika zo 4. júna 2025,
–	so zreteľom na obnovené memorandum o porozumení medzi Európskym parlamentom a parlamentom Moldavskej republiky podpísané 18. marca 2026,
–	so zreteľom na článok 55 rokovacieho poriadku,
–	so zreteľom na správu Výboru pre zahraničné veci (A10-0164/2026),
A.	keďže 22. septembra 2025 Moldavsko ukončilo dvojstranné preverovanie, ktoré sa začalo 10. júla 2024; keďže Moldavsko je pripravené začať oficiálne rokovania o všetkých šiestich tematických blokoch prístupových rokovaní s EÚ; keďže rokovania o tematickom bloku 1 (Základné hodnoty) sa formálne začali 15. júna 2026;
B.	keďže moldavská vláda oznámila svoj ambiciózny, ale dosiahnuteľný cieľ predbežne uzavrieť prístupové rokovania do začiatku roka 2028 a vstúpiť do Európskej únie do roku 2030;
C.	keďže v Moldavsku sa 28. septembra 2025 konali parlamentné voľby, z ktorých vzišla proeurópska väčšina a opätovne sa potvrdilo, že obyvatelia Moldavska túžia po európskej budúcnosti svojej krajiny napriek bezprecedentnému zahraničnému zasahovaniu Ruska a ruských zástupcov, ktorí podľa moldavských predstaviteľov na toto zasahovanie vynaložili prostriedky vo výške 2 % hrubého domáceho produktu Moldavska, čo zodpovedá 350 miliónom EUR;
D.	keďže Moldavsko vedie technické diskusie s Komisiou o všetkých šiestich tematických blokoch prístupových rokovaní s EÚ;
E.	keďže dohoda o pridružení, ktorá zahŕňa prehĺbenú a komplexnú zónu voľného obchodu (DCFTA), je aj naďalej základom politického pridruženia a hospodárskej integrácie medzi EÚ a Moldavskom a medzi oboma stranami prebieha pravidelný politický a hospodársky dialóg;
F.	keďže vláda Moldavska oznámila 19. januára 2026 úmysel oficiálne vystúpiť zo Spoločenstva nezávislých štátov, 2. apríla 2026 moldavský parlament oficiálne prijal v záverečnom čítaní zákon o vypovedaní zakladajúcich listín tejto organizácie a prezidentka Maia Sandu podpísala 6. apríla 2026 dekrét, ktorým tento zákon vyhlásila;
Pokrok v reformách súvisiacich s pristúpením k EÚ, najmä v oblasti právneho štátu a správy vecí verejných
1.	chváli Moldavsko za jeho príkladný neustály záväzok voči pristúpeniu k EÚ a sústavný pokrok pri realizácii súvisiacich reforiem napriek závažným vnútorným a vonkajším výzvam, napríklad vytrvalému nepriateľskému zasahovaniu z Ruska; víta hodnotenie Komisie, že Moldavsko postúpilo vo všetkých kapitolách a dosiahlo spomedzi kandidátskych krajín za rok najväčší pokrok; považuje tento pokrok za obzvlášť pozoruhodný vzhľadom na mimoriadny geopolitický tlak, pod ktorým krajina naďalej funguje; nabáda Moldavsko, aby pokračovalo v zrýchlenom tempe reforiem, aby sa pokrok premietol do hmatateľných prínosov pre občanov a podniky, a aby posilnilo hospodársky rozvoj, odolnosť a konvergenciu s Európskou úniou v súlade s deklarovanou ambíciou krajiny predbežne uzavrieť prístupové rokovania do začiatku roka 2028;
2.	víta, že 15. júna 2026 sa začali prístupové rokovania o bloku 1 (Základné hodnoty), a to po úspešnom ukončení dvojstranného procesu preverovania v septembri 2025 a následnom začatí technických rozhovorov o rokovacích blokoch; víta posudok Komisie, že všetkých šesť rokovacích blokov sa môže otvoriť; naliehavo vyzýva Radu, aby zaujala prístup založený na zásluhách a formálne otvorila všetky bloky bez akéhokoľvek ďalšieho odkladu; pripomína členským štátom zásadu lojálnej spolupráce podľa článku 4 ods. 3 Zmluvy o Európskej únii, ktorá vyžaduje, aby neprijali žiadne opatrenia, ktoré by mohli ohroziť dosiahnutie cieľov Únie, a preto ich naliehavo vyzýva, aby neblokovali a nezdržiavali prístupové rokovania z bilaterálnych dôvodov; zdôrazňuje, že začatie prístupových rokovaní by bolo signálom, že EÚ uznáva a oceňuje konkrétne úspechy Moldavska, čím by sa posilnila dôveryhodnosť a integrita procesu rozširovania; víta prijatie plánov v oblasti právneho štátu, verejnej správy a demokratických inštitúcií a aktualizovaný národný program pristúpenia k Európskej únii na obdobie 2025 – 2029; oceňuje pokrok, ktorý Moldavsko už dosiahlo na technickej úrovni pri transpozícii acquis EÚ;
3.	zdôrazňuje, že rýchlosť prístupového procesu Moldavska by mala odrážať významný pokrok, ktorý krajina dosiahla v reformách; vyzýva Komisiu, aby aktívne uľahčovala a poskytovala prípravnú podporu vrátane technickej pomoci, následných overovaní a budovania administratívnych kapacít s cieľom umožniť Moldavsku postupovať v rokovaniach účinne a súčasne vo všetkých blokoch;
4.	uznáva, že európska integrácia Moldavska pozitívne prispieva k stabilite a bezpečnosti v Európe a je dôležitým katalyzátorom demokratickej odolnosti krajiny, inštitucionálnych reforiem, právneho štátu a udržateľného hospodárskeho rozvoja;
5.	berie na vedomie hodnotenie Komisie, že Moldavsko značne pokročilo v reforme súdnictva; pripomína Moldavsku jeho záväzok dodržiavať odporúčania Benátskej komisie; zdôrazňuje, že udržateľnosť reforiem si vyžaduje širokú politickú zodpovednosť a inkluzívny dialóg naprieč politickým spektrom, ako aj zmysluplné konzultácie s občianskou spoločnosťou a odbornými zainteresovanými stranami; uznáva konzistentnú politickú vôľu a trvalé úsilie Moldavska o vybudovanie nezávislého, nestranného, zodpovedného a profesionálneho súdnictva;
6.	vyzýva moldavské orgány, aby zaistili, aby sa proces preverovania sudcov a prokurátorov vykonával inkluzívne, predvídateľne a z právneho hľadiska spoľahlivo, a nabáda krajinu, aby tento proces ukončila efektívne a bezodkladne, keďže dokončenie preverovania má mimoriadny význam pre zaistenie dôvery verejnosti v súdnictvo, odvolanie skompromitovaných sudcov a posilnenie právneho štátu ako základného kameňa integrácie do EÚ; vyzýva Moldavsko, aby zabezpečilo súdnym orgánom dostatočné rozpočtové a ľudské zdroje a aby aj naďalej prijímalo opatrenia na posilnenie ich kapacít s cieľom zamerať sa okrem iného na problém chýbajúcich sudcov a prokurátorov, skrátiť dĺžku konaní, najmä v prípadoch korupcie a hospodárskej trestnej činnosti, a zlepšiť digitalizáciu, prístupnosť, efektívnosť a transparentnosť spravodlivosti pre všetkých občanov;
7.	berie na vedomie stabilný pokrok, ktorý Moldavsko dosiahlo v oblasti predchádzania korupcii a boja proti nej, a lepšie výsledky dosiahnuté v prípadoch na vysokej i nižšej úrovni; zdôrazňuje, že treba ďalej posilňovať operačné kapacity, inštitucionálnu nezávislosť, profesionalitu a zodpovednosť a zlepšovať mechanizmy koordinácie medzi všetkými kľúčovými protikorupčnými a justičnými inštitúciami, aby sa zaručil dlhodobý úspech komplexných reforiem;
8.	zdôrazňuje, že protikorupčné úsilie musí byť dôsledné, odpolitizované a transparentné, pričom sa treba vyhnúť ad hoc alebo urýchleným legislatívnym iniciatívam, ktoré môžu narušiť právnu istotu a inštitucionálnu dôveru; zdôrazňuje, že ak sa má dosiahnuť dlhodobá dôveryhodnosť a odolnosť protikorupčného rámca, treba dať namiesto rýchlosti reforiem prednosť kvalite, udržateľnosti a riadnemu procesu;
9.	zdôrazňuje, že pre dosiahnutie pokroku v európskej integrácii Moldavska je aj naďalej kľúčovou prioritou vyriešenie vplyvu oligarchických štruktúr v politickej, hospodárskej a mediálnej sfére;
10.	zdôrazňuje, že parlamentné voľby 28. septembra 2025 boli piatym po sebe nasledujúcim hlasovaním potvrdzujúcim podporu obyvateľov Moldavska pristúpeniu krajiny k EÚ a súvisiacim reformám; dôrazne odsudzuje opakované pokusy Ruskej federácie a proruských oligarchov a zástupcov o destabilizáciu krajiny, vytváranie a šírenie dezinformácií, rozoštvávanie moldavskej spoločnosti, oslabovanie demokratických inštitúcií krajiny a zvrátenie jej európskeho smerovania;
11.	víta hodnotenie Organizácie pre bezpečnosť a spoluprácu v Európe (OBSE)/Úradu pre demokratické inštitúcie a ľudské práva (ODIHR), že parlamentné voľby boli dobre zorganizované a pluralitné a voličom ponúkali jasný výber z politických alternatív; vyzýva Moldavsko, aby ďalej zosúlaďovalo svoje právne predpisy týkajúce sa volieb a volebných procesov s európskymi a medzinárodnými normami a vykonalo všetky odporúčania Benátskej komisie a OBSE/ODIHR, ktoré neboli doposiaľ vykonané;
12.	vyjadruje uznanie moldavským inštitúciám a spoločnosti za ich odolnosť pri ochrane integrity volebného procesu napriek masívnej hybridnej kampani zo strany Ruska a jeho zástupcov; konštatuje, že kľúčovými faktormi tohto úspechu bolo včasné a koordinované úsilie moldavských orgánov, aktívne zapojenie občianskej spoločnosti a nezávislých médií a podpora EÚ a jej členských štátov, a to aj prostredníctvom partnerskej misie EÚ v Moldavsku (EUPM);
13.	varuje, že škodlivé zasahovanie Ruska je nepretržitý a premenlivý proces, ktorý si vyžaduje neustále sledovanie a reakciu založenú na „celospoločenskom“ prístupe, primeraných inštitucionálnych kapacitách a zdrojoch; vyzýva EÚ a jej členské štáty, aby posilnili podporu inštitucionálnej odolnosti Moldavska, kapacít strategickej komunikácie, kybernetickej bezpečnosti, nezávislých médií a demokratických záruk; zdôrazňuje, že úsilie Moldavska v boji proti šíreniu dezinformácií a mylných informácií z Ruska by malo byť v súlade s požiadavkami zákonnosti, nevyhnutnosti a proporcionality; konštatuje, že skúsenosti získané v Moldavsku možno využiť pri obrane iných demokracií, ktoré čelia podobným hybridným hrozbám; vyjadruje vážne znepokojenie nad pôsobením proruských sietí spájaných s rozsiahlym obchádzaním sankcií, zasahovaním do volieb a dezinformačnými kampaňami na základe využívania kryptomenových infraštruktúr napojených na ruských finančných aktérov, ako je napríklad Promsvyazbank; vyzýva Komisiu a členské štáty, aby posilnili spoluprácu v oblasti finančných spravodajských informácií, zlepšili presadzovanie sankcií a podporili moldavské orgány v boji proti nezákonným finančným tokom a zahraničnému zasahovaniu prostredníctvom tretích krajín mimo EÚ, a to aj cielenými sankciami a opatreniami na monitorovanie kybernetického priestoru;
14.	podčiarkuje kľúčovú úlohu moldavskej diaspóry pri udržiavaní krajiny na jej európskej ceste, o čom svedčí jej aktívna účasť na demokratických procesoch vrátane parlamentných volieb z 28. septembra 2025 a jej významný prínos k sociálno-ekonomickému rozvoju Moldavska; vyzýva moldavské orgány, aby naďalej posilňovali vzťahy s diaspórou a podporovali jej aktívne zapájanie do procesu európskej integrácie krajiny;
15.	vyzýva moldavské orgány, aby využili svoj silný proeurópsky mandát na urýchlenie tempa kľúčových reforiem potrebných v súvislosti s procesom integrácie do EU a aby splnili ambíciu uzavrieť prístupové rokovania do začiatku roka 2028; uznáva pevné odhodlanie Moldavska ako kandidátskej krajiny realizovať náročné, ale potrebné reformy; naliehavo vyzýva moldavskú politickú elitu, aby podporovala politický konsenzus v otázke pristúpenia k EÚ; zdôrazňuje, že sa treba nevyhnutne zamerať na udržanie dôvery moldavských občanov v prístupový proces k EÚ, a to aj včasným otvorením oficiálnych prístupových rokovaní; víta zriadenie osobitného výboru moldavského parlamentu pre európsku integráciu a podčiarkuje význam medzistraníckej spolupráce pre trvalý úspech reforiem súvisiacich s pristúpením k EÚ a pokrok na ceste k členstvu v EÚ;
16.	vyjadruje pripravenosť naďalej podporovať moldavský parlament činnosťami na podporu demokracie na základe vzájomnej dohody s cieľom plniť potreby inštitúcie, jej volených poslancov a zamestnancov; upozorňuje na slávnostné otvorenie kancelárie Východného partnerstva Európskeho parlamentu 7. novembra 2025 v Kišiňove ako prejav záväzku Európskeho parlamentu prehĺbiť svoju angažovanosť v Moldavsku a celom regióne Východného partnerstva; v tejto súvislosti víta obnovené memorandum o porozumení, ktoré v marci 2026 podpísali predsedníčka Metsola a predseda moldavského parlamentu Igor Grosu;
17.	víta usporiadanie vôbec prvého samitu EÚ – Moldavsko v júli 2025 ako významný politický míľnik vo vzťahoch medzi EÚ a Moldavskom a silný politický signál podpory zvrchovanosti, demokratickej stability a európskej cesty Moldavska; berie na vedomie spoločné vyhlásenie vydané po druhom samite EÚ – Moldavsko 22. júna 2026, v ktorom sa zdôrazňuje záväzok Moldavska pokračovať v posilňovaní právneho štátu, ako aj výzva EÚ na ďalšie zintenzívnenie úsilia v oblasti reformy súdnictva a boja proti korupcii;
18.	zdôrazňuje význam boja proti dezinformáciám o procese európskej integrácie; naliehavo vyzýva Komisiu, Európsku službu pre vonkajšiu činnosť (ESVČ) a moldavskú vládu, aby zintenzívnili spoločné úsilie v oblasti strategickej komunikácie s cieľom zlepšiť viditeľnosť EÚ v Moldavsku; zdôrazňuje potrebu cielených kampaní, ktoré by moldavskej verejnosti, najmä vo vidieckych a oblastiach a regiónoch, vysvetľovali hmatateľné, každodenné výhody príprav na vstup do EÚ a projektov financovaných EÚ;
19.	zdôrazňuje význam opatrení na podporu demokracie v Moldavsku, ktoré zvyšujú kvalitu demokratickej diskusie a odolnosť voči dezinformáciám; víta spoluprácu moldavských orgánov a aktérov občianskej spoločnosti okrem iného s Európskou nadáciou na podporu demokracie (EED) ako nástrojom na vyplnenie vákua, ktoré vzniklo zrušením Agentúry USA pre medzinárodný rozvoj (USAID) v regióne; v tejto súvislosti blahoželá EED k tomu, že v roku 2025 poskytla o 62 % viac grantov ako v roku 2024, a to s rozpočtom vyšším len o 34 %; víta, že v roku 2025 EED strojnásobila svoju podporu moldavským subjektom v porovnaní s rokom 2024;
20.	opakuje, že podporu Moldavčanov európskej integrácii možno posilniť konkrétnym zlepšením ich životných podmienok, posilnením štátnych inštitúcií, upevnením robustného systému sociálneho zabezpečenia, bojom proti chudobe, zvyšovaním životnej úrovne v celej krajine a bojom proti korupcii a vplyvu oligarchov;
Sociálno-ekonomické reformy
21.	víta slušný pokrok, ktorý sa doposiaľ podarilo dosiahnuť pri plnení plánu rastu pre Moldavsko a jeho podporného programu reforiem, ktorého cieľom je podporovať sociálno-ekonomické a základné reformy v Moldavsku a zlepšiť prístup krajiny na jednotný trh EÚ; víta vyplatenie 270 miliónov EUR v rámci predbežného financovania a 207,9 milióna EUR dodatočnej podpory z Nástroja na podporu reforiem a rastu pre Moldavsko vrátane druhej tranže v marci 2026 v celkovej výške 189 miliónov EUR v dôsledku toho, že krajina v plnej miere realizovala 24 z celkového počtu 26 reformných krokov, ktoré mali byť dokončené do decembra 2025; vyzýva Moldavsko, aby pokračovalo v úsilí uzavrieť zostávajúce dva reformné kroky s termínom do roku 2025, a podporuje ho v tomto úsilí; vyzýva Komisiu, aby zefektívnila vnútorné postupy s cieľom zabezpečiť včasné posúdenie a vyplatenie finančných prostriedkov po prijatí právnych predpisov v Moldavsku, ktorých návrhy už moldavské orgány predložili a prekonzultovali;
22.	vyzýva Komisiu, aby poskytla moldavským orgánom administratívnu a technickú pomoc s cieľom zabezpečiť včasné a účinné čerpanie finančných prostriedkov z Nástroja na podporu reforiem a rastu; vyzýva moldavskú vládu, aby zabezpečila účinnú komunikáciu, transparentnosť, viditeľnosť a zodpovednosť, pokiaľ ide o využívanie finančných prostriedkov z tohto nástroja, a to aj konštruktívnym zapojením občianskej spoločnosti;
23.	vyzýva, aby sa v rozpočte na rok 2027 poskytla cielená administratívna a technická pomoc na prípravu Moldavska na prechod na novú štruktúru nadchádzajúceho viacročného finančného rámca (VFR) a nástroja Globálna Európa; zdôrazňuje, že treba pomôcť moldavskej administratíve pri prechode na budúci model vykonávania piliera „Európa“; zdôrazňuje, že prideľovanie a uvoľňovanie finančných prostriedkov musí byť aj naďalej prísne podmienené splnením dohodnutých reformných míľnikov, makrofinančnou stabilitou, správnym finančným riadením, transparentnosťou plnenia rozpočtu a existenciou účinných záruk proti podvodom, korupcii a konfliktom záujmov; opakuje svoju výzvu Komisii, aby do budúceho VFR EÚ zahrnula primeranú sumu osobitne pridelených prostriedkov pre Moldavsko v rámci budúceho piliera „Európa“ nástroja Globálna Európa a aby začala pripravovať Moldavsko na efektívne využívanie budúcich predvstupových fondov; trvá na tom, že ak sa má zaistiť účinné sledovanie výdavkov a zabrániť rozrieďovaniu financií v rámci širokých geografických pilierov, treba explicitne a transparentne vyčleniť predvstupové prostriedky;
24.	oceňuje dohodu dosiahnutú 24. júla 2025 o preskúmaní a aktualizácii obchodných podmienok prehĺbenej a komplexnej dohody o voľnom obchode medzi EÚ a Moldavskom[footnoteRef:3], ktorá poskytuje hospodárskym subjektom z EÚ a Moldavska stabilitu a predvídateľnosť a zvyšuje atraktívnosť krajiny pre investorov; konštatuje, že dohoda sa časovo zhodovala s uplynutím platnosti autonómnych obchodných opatrení udelených krajine od júla 2022, ktorými sa pozastavili dovozné clá a kvóty na vývoz z Moldavska do EÚ, čo krajine pomohlo presmerovať svoj obchod do EÚ k prospechu oboch strán; zdôrazňuje, že EÚ je najväčším obchodným partnerom Moldavska – v roku 2025 plynulo z Moldavska do EÚ 67,5 % celkového vývozu krajiny a z EÚ prichádzalo do Moldavska 54,1 % jeho celkového dovozu, pričom podiel EÚ na priamych zahraničných investíciách (PZI) v Moldavsku dosahoval v roku 2024 86 %, čím sa posilnilo postavenie EÚ ako ústredného piliera PZI v moldavskom hospodárstve; podčiarkuje význam priamych investícií EÚ v moldavskom hospodárstve z hľadiska podpory hospodárskej integrácie krajiny do jednotného trhu EÚ, vytvárania pracovných a podnikateľských príležitostí a zlepšovania živobytia občanov; [3:  	Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Moldavskou republikou na strane druhej (Ú. v. EÚ L 260, 30.8.2014, s. 4, ELI: http://data.europa.eu/eli/agree_internation/2014/492/oj).] 

25.	víta prehĺbenie hospodárskej integrácie Moldavska do jednotného trhu EÚ a nabáda na ďalšie kroky smerom k postupnému prepojeniu sektorov a ambicióznej, postupnej a udržateľnej liberalizácii obchodu, a to aj rozšírením a uvoľnením colných kvót a v prípade potreby ich postupným zrušením v súlade s revidovaným rámcom DCFTA v záujme dosiahnutia hmatateľných hospodárskych výhod, posilnenia odolnosti Moldavska a podpory jeho európskej integračnej cesty; vyzýva Komisiu, aby najmä preskúmala možnosti ďalšej postupnej liberalizácie obchodu s agropotravinovými výrobkami vrátane odstránenia zostávajúcich necolných prekážok a zvýšenej podpory zosúladeniu právnych predpisov, najmä pokiaľ ide o sanitárne a fytosanitárne normy a technické prekážky obchodu a zavedenie poloautomatického zvyšovania colných kvót v závislosti od mier využívania a dodržiavania noriem EÚ, a aby zároveň zaistila primerané ochranné mechanizmy pre výrobcov z EÚ;
26.	konštatuje, že výrazný nárast obchodu podnesterského regiónu so zvyškom Moldavska a jeho závislosť od vývozu z EÚ by mohli vytvoriť podmienky pre hospodárske zbližovanie regiónu s právnym rámcom Moldavska, čím by sa podporila de facto hospodárska reintegrácia, ktorá by mohla byť pragmatickým základom pre mierové politické urovnanie a prípadné znovuzjednotenie krajiny; podporuje úsilie Moldavska o začlenenie podnesterského regiónu do opatrení hospodárskej a regulačnej konvergencie týkajúcich sa jednotného trhu EÚ; víta úsilie úradov v Kišiňove rozšíriť uplatňovanie moldavských daňových právnych predpisov na spoločnosti pôsobiace v podnesterskom regióne ako krok k zosúladeniu právnych predpisov a hospodárskej integrácii;
27.	opätovne zdôrazňuje význam organizácií občianskej spoločnosti a nezávislých médií pri monitorovaní riadenia a pokroku reforiem súvisiacich s EÚ; trvá na tom, že finančná podpora moldavských organizácií občianskej spoločnosti v rámci rozpočtu EÚ na rok 2027 a budúceho nástroja Globálna Európa je aj naďalej nezávislá od pokroku, ktorý vláda dosiahla v reformách; požaduje predvídateľné, špecializované, flexibilné a dostupné toky financovania pre miestne organizácie občianskej spoločnosti a obhajcov ľudských práv prostredníctvom nových mechanizmov financovania zahrnutých do programu reforiem s cieľom zabezpečiť ich účinné fungovanie; vyzýva moldavskú vládu, aby nadviazala skutočnú a účinnú spoluprácu s občianskou spoločnosťou, a to aj využitím stálych konzultačných platforiem; vyzýva moldavskú vládu, aby pokročila vo vykonávaní národného programu rozvoja organizácií občianskej spoločnosti na roky 2024 – 2027; víta pravidelné konzultácie o procese pristúpenia k EÚ a reformách súvisiacich s pristúpením;
28.	opakuje výzvu na urýchlenie postupnej integrácie Moldavska do jednotného trhu EÚ pokračovaním v zosúlaďovaní jeho právneho a regulačného rámca s acquis EÚ a pridružením krajiny k viacerým programom, agentúram a iniciatívam EÚ vrátane tých, ktoré sa týkajú digitálneho hospodárstva, finančných služieb a inovácií; blahoželá Moldavsku k tomu, že od 6. októbra 2025 je operačnou súčasťou jednotnej oblasti platieb v eurách, čo uľahčilo prevody v eurách a znížilo náklady moldavských občanov a podnikov; víta, že Moldavsko je od 1. januára 2026 začlenené do oblasti roamingu za vnútroštátne ceny v EÚ, takže moldavskí občania môžu pri cestovaní v EÚ používať svoje moldavské telefónne čísla bez toho, aby im boli účtované roamingové poplatky; zdôrazňuje, že takéto hmatateľné výhody majú kľúčový význam pri posilňovaní podpory verejnosti pre integráciu do EÚ; nabáda na ďalšie zosúlaďovanie s digitálnym acquis EÚ a pokračovanie v úsilí o posilňovanie prepojenosti, digitálnej infraštruktúry a integrácie trhu;
29.	zdôrazňuje, že je mimoriadne dôležité urýchliť komplexnú reformu verejnej správy; vyzýva moldavskú vládu, aby zabezpečila plne zásluhovú, profesionálnu a transparentnú štátnu službu na centrálnej aj miestnej úrovni, ktorá je nevyhnutná pre účinné vykonávanie acquis EÚ; zdôrazňuje, že na posilnenie postavenia miestnych orgánov je nevyhnutné vykonať zmysluplnú územnosprávnu reformu, keďže súčasná roztrieštenosť obcí výrazne obmedzuje ich finančnú nezávislosť a administratívnu schopnosť úspešne žiadať o prostriedky EÚ na regionálny rozvoj, čerpať ich a spravovať; zdôrazňuje, že miestnym a regionálnym samosprávam treba na ich posilnenie poskytovať cielené vzdelávacie programy a podporu pri budovaní kapacít, aby sa mohli úspešne uchádzať o dostupné možnosti financovania z prostriedkov EÚ, čerpať ich a spravovať;
30.	zdôrazňuje, že podmienkou úspešného prístupového procesu k EÚ je silná zodpovednosť na miestnej úrovni; vyjadruje poľutovanie nad tým, že v navrhovanej štruktúre VFR chýbajú formálne mechanizmy pre miestne a regionálne samosprávy; vyzýva moldavskú vládu a Komisiu, aby systematicky zapájali moldavské miestne a regionálne samosprávy a ich združenia do prípravy viacročných orientačných programov a akčných plánov; nalieha na vytvorenie osobitných opatrení na budovanie kapacít a finančných tokov v rámci budúceho rámca nástroja Globálna Európa na podporu moldavských obcí pri vykonávaní decentralizačných reforiem a zavádzaní verejných služieb zosúladených s EÚ;
31.	víta zapojenie Moldavska od 1. januára 2026 do programu EÚ „Kreatívna Európa“ na podporu kultúrnych a kreatívnych odvetví, ako aj do zložky „zamestnanosť a sociálna inovácia“ Európskeho sociálneho fondu plus, čo poskytuje Moldavsku prístup k projektom EÚ zameraným na znižovanie nezamestnanosti, zlepšovanie kvality pracovných miest a podporu sociálnych inovácií; vyzýva Komisiu, aby podporila začlenenie krajiny do Orgánu európskych regulátorov pre elektronické komunikácie, Európskej environmentálnej agentúry, programu Erasmus+, programu DiscoverEU a programu na podporu konzumácie ovocia, zeleniny a mlieka v školách;
Ľudské práva
32.	víta úsilie orgánov Moldavskej republiky o zlepšenie legislatívneho rámca pre rodovú rovnosť, boj proti domácemu násiliu a ochranu obetí a jeho zosúladenie s medzinárodnými a európskymi normami vrátane kriminalizácie digitálneho násilia a nútených manželstiev a zavedenie femicídy do trestného zákonníka; vyzýva orgány Moldavskej republiky, aby posilnili účinné vykonávanie súčasných právnych predpisov v oblasti boja proti násiliu páchanému na ženách vrátane domáceho násilia a ochrany obetí;
33.	víta prebiehajúcu implementáciu národnej stratégie boja proti obchodovaniu s ľuďmi prijatej v septembri 2023; vyzýva Moldavsko, aby ďalej posilňovalo svoj právny a inštitucionálny rámec, a to aj zavedením účinnejších nástrojov pre verejné orgány na vyšetrovanie a stíhanie nových foriem vykorisťovania;
34.	konštatuje, že právny a inštitucionálny rámec pre práva osôb so zdravotným postihnutím v Moldavsku je potrebné ďalej zosúlaďovať s acquis EÚ a príslušnými medzinárodnými normami; vyzýva najmä na zosúladenie rámca pre prístupnosť s Európskym aktom o prístupnosti[footnoteRef:4]; [4:  	Smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6.2019, s. 70, ELI: https://eur-lex.europa.eu/eli/dir/2019/882/oj?locale=sk).] 

35.	je znepokojený pokusmi orgánov mesta Kišiňov zakázať Kišiňov Pride a násilnými útokmi účastníkov protiprotestu na pokojný pochod; odsudzuje dezinformácie a cielené kampane digitálnych dezinformácií, ktoré v Moldavsku šíria miestne médiá napojené na Rusko; vyzýva Moldavsko, aby zabezpečilo právo na slobodu zhromažďovania pre všetkých;
36.	vyzýva Moldavsko, aby posilnilo právny a inštitucionálny rámec na ochranu práv osôb patriacich k menšinám vrátane LGBTI osôb;
Akademická spolupráca a medziľudské kontakty 
37.	víta významný pokrok Moldavska pri zosúlaďovaní svojho systému vysokoškolského vzdelávania s európskym priestorom vysokoškolského vzdelávania, okrem iného aj účasť troch moldavských inštitúcií ako pridružených partnerov v alianciách európskych univerzít; ďalej oceňuje zapojenie krajiny do medzinárodného rozmeru programu Erasmus+ na roky 2021 – 2027 a jej účasť v štyroch pracovných skupinách európskeho vzdelávacieho priestoru;
38.	víta čoraz väčšiu angažovanosť Moldavska v európskych výskumných a inovačných sieťach a nabáda na prehĺbenie integrácie krajiny do programu Horizont Európa, čím by sa univerzitám a výskumným inštitúciám poskytol prístup k európskemu financovaniu, spoločným výskumným infraštruktúram a vedeckým partnerstvám;
Energetika, životné prostredie a pripojiteľnosť
39.	oceňuje vytrvalé úsilie Moldavska o zosúladenie svojho odvetvia energetiky s acquis EÚ a o prechod k plnej integrácii s trhom EÚ s energiou v záujme zaistenia energetickej bezpečnosti a odolnosti krajiny;
40.	konštatuje s uspokojením, že Moldavsko dosiahlo spomedzi členských štátov Energetického spoločenstva najlepšie výsledky pri transpozícii európskych právnych predpisov, a tým, že plne transponovalo balík opatrení na integráciu sektora elektrickej energie sa zároveň zaradilo medzi najiniciatívnejšie krajiny tohto spoločenstva; vyzýva Komisiu, sekretariát Energetického spoločenstva a ďalších príslušných aktérov, aby zabezpečili plné prepojenie Moldavska s trhom EÚ s elektrinou najneskôr do roku 2028;
41.	zdôrazňuje, že v záujme ďalšieho posilnenia energetickej odolnosti Moldavska by jeho orgány mali s podporou EÚ pokračovať v diverzifikácii zdrojov dodávok energie, urýchliť integráciu krajiny do európskeho trhu s energiou, zvýšiť investície do energetickej hospodárnosti verejných a obytných budov, zvýšiť domácu výrobu energie a nabádať na znižovanie dopytu; víta, že Moldavsko výrazne zvýšilo podiel energii z obnoviteľných zdrojov, ktorý v roku 2025 dosiahol približne 25 % spotreby a 1 GW celkového inštalovaného výkonu, čo je významný míľnik v rozvoji miestnej výroby energie a energetickej transformácie krajiny;
42.	víta vládny akčný plán z marca 2025 na odstránenie akejkoľvek závislosti od ruských energetických zdrojov v odvetviach elektrickej energie, plynu a ropy, ktorý bol prijatý v rámci vykonávania komplexnej stratégie EÚ a Moldavska pre energetickú nezávislosť a odolnosť zo 4. februára 2025; pripomína, že v roku 2025 Rusko prestalo dodávať plyn elektrárni v Cuciurgane v snahe nátlakom ovplyvniť rozhodovanie Moldavska v medzinárodných otázkach a že prvými obeťami následnej energetickej krízy boli ľudia na oboch stranách rieky Dnester;
43.	víta dokončenie výstavby 400 kV nadzemného elektrického vedenia medzi mestami Vulcanesti a Kišiňov v decembri 2025, pričom prenos elektrickej energie týmto vedením by sa mal začať v roku 2026; konštatuje, že tento praktický krok znižuje závislosť Moldavska od energetickej infraštruktúry v podnesterskom regióne a jeho zraniteľnosť voči nepriateľskému zasahovaniu Ruska a krajine umožňuje bezpečne a spoľahlivo sa pripojiť k európskej elektrizačnej sústave cez Rumunsko;
44.	vyzýva Komisiu, aby čo najviac využila prostriedky na cezhraničnú spoluprácu, ktoré sú k dispozícii v rámci budúceho nástroja Globálna Európa a Fondu pre národné a regionálne partnerstvá, s cieľom ďalej urýchliť integráciu moldavskej dopravnej, energetickej a digitálnej infraštruktúry do európskeho jednotného trhu; zdôrazňuje, že toto financovanie by sa malo prednostne používať v súvislosti s projektmi s veľkým vplyvom, ktoré zahŕňajú dopravnú, energetickú a digitálnu infraštruktúru vrátane cezhraničných prepojení, domácej výroby energie z obnoviteľných zdrojov, energetickej efektívnosti, zosúladenia transeurópskej dopravnej siete, synchronizácie energetickej siete a rozširovania širokopásmového pripojenia; podporuje rýchly rozvoj ďalších projektov energetických prepojení s Moldavskom, ako sú 400 kV nadzemné elektrické vedenia Suceava-Bălți a Gutinaș-Strășeni;
45.	dôrazne odsudzuje ruské útoky z marca 2026 na ukrajinskú energetickú infraštruktúru, ktoré ohrozili energetickú bezpečnosť a dostupnosť vody v Moldavsku, mali priamy vplyv na bezpečnosť vodných zdrojov a na verejné zdravie 80 % občanov krajiny, pre ktorých je rieka Dnester hlavným zdrojom sladkej a pitnej vody, a v Moldavskej republike spôsobili 15-dňovú núdzovú situáciu v oblasti životného prostredia; víta rýchlu a koordinovanú reakciu moldavských a ukrajinských orgánov a prevádzkovateľov prenosových sústav a vyzýva EÚ a jej členské štáty, aby Moldavsku poskytli dodatočné finančné zdroje, technickú pomoc a špecializované vybavenie na posilnenie jeho schopnosti zvládať budúce ekologické katastrofy;
46.	zdôrazňuje, že Moldavsko naďalej čelí významným environmentálnym výzvam vrátane znečistenia ovzdušia a vody, nedostatočnej infraštruktúry odpadového hospodárstva a neustálej straty biodiverzity; zdôrazňuje potrebu posilniť administratívne kapacity, zlepšiť presadzovanie právnych predpisov v oblasti životného prostredia a zabezpečiť primerané investície do environmentálnej infraštruktúry;
47.	pripomína, že Moldavsko už dlho trpí vážnymi bezpečnostnými, hospodárskymi a sociálnymi dôsledkami rozsiahlej ruskej agresívnej vojny proti Ukrajine; vyjadruje hlboké znepokojenie nad tým, že Moldavsko v súčasnosti patrí medzi krajiny najviac postihnuté zhoršujúcou sa globálnou hospodárskou a energetickou krízou vyplývajúcou z prebiehajúcej vojny na Blízkom východe; vyzýva EÚ a jej členské štáty, aby naďalej preukazovali neochvejnú solidaritu s Moldavskom a poskytovali potrebnú podporu s cieľom zmierňovať vplyvy týchto prekrývajúcich sa vonkajších otrasov na občanov a hospodárstvo krajiny;
Spolupráca v spoločnej zahraničnej a bezpečnostnej politike a pokrok pri riešení podnesterského konfliktu
48.	vyjadruje Moldavsku uznanie za konzistentnú spoluprácu v otázkach zahraničnej politiky a jeho úsilie o úplné zosúladenie s pozíciami EÚ v oblasti spoločnej zahraničnej a bezpečnostnej politiky; konštatuje, že Moldavsko je na 88 % zosúladené so zahraničnou, bezpečnostnou a obrannou politikou EÚ, a to aj pokiaľ ide o zohľadnenie sankcií EÚ voči Rusku; vyzýva Moldavsko, aby pokračovalo vo zvyšovaní súladu v tejto oblasti, a to aj pokiaľ ide o reštriktívne opatrenia voči Rusku, a aby pokračovalo v spolupráci s cieľom brániť obchádzaniu sankcií voči Rusku a Bielorusku v súvislosti s útočnou vojnou Ruska proti Ukrajine; vyjadruje Moldavsku uznanie za prijatie najvyššieho počtu vysídlených Ukrajincov na obyvateľa a za to, ako sa vyrovnáva so značným sociálnym, hospodárskym a administratívnym tlakom v dôsledku veľkého prílevu utečencov; víta zvýšenú účasť Moldavska na misiách a operáciách EÚ v rámci spoločnej bezpečnostnej a obrannej politiky EÚ, napríklad na operácii Althea v Bosne a Hercegovine a výcvikovej misii EÚ v Somálsku;
49.	uznáva význam trojstrannej spolupráce medzi Moldavskom, Rumunskom a Ukrajinou (tzv. odeského trojuholníka) pre posilňovanie regionálnej bezpečnosti, napredovanie procesu integrácie Moldavska a Ukrajiny do EÚ, posilňovanie prepojenosti týchto krajín s EÚ a boj proti hybridným hrozbám zo strany Ruskej federácie vrátane dezinformácií a zahraničnej manipulácie s informáciami, kybernetických útokov a energetických hrozieb;
50.	víta predĺženie mandátu partnerskej misie Európskej únie v Moldavskej republike (EUPM Moldova) do 31. mája 2027 a vyzýva členské štáty, aby vyslali potrebných expertov a poskytli finančné zdroje; nabáda EÚ, aby aj naďalej podporovala odolnosť a pripravenosť Moldavska, napríklad proti bezprecedentnému zasahovaniu Ruska, a to prostredníctvom EUPM Moldova, tímov rýchlej reakcie na hybridné hrozby, tímov rýchlej kybernetickej reakcie a rezervy EÚ na účely kybernetickej bezpečnosti;
51.	zdôrazňuje, že fyzické útoky na kritickú infraštruktúru a bezpečnostné provokácie sú systematicky sprevádzané kampaňami zahraničnej manipulácie s informáciami a zahraničného zasahovania, ktorých cieľom je zasiať paniku medzi obyvateľstvom a podkopať dôveru verejnosti v moldavské orgány; zdôrazňuje preto, že je mimoriadne dôležité vybaviť moldavské inštitúcie spoľahlivými nástrojmi na rýchlu krízovú komunikáciu, aby mohli účinne bojovať proti dezinformáciám a zabezpečiť rýchle šírenie pravdivých informácií; berie na vedomie najmä kroky prijaté v roku 2025 na posilnenie operačnej kapacity Centra pre strategickú komunikáciu a boj proti dezinformáciám a Národnej agentúry pre kybernetickú bezpečnosť; vyzýva na strategické využívanie dostupných finančných prostriedkov v roku 2027, ako aj neskôr s cieľom posilniť kapacitu Moldavska v oblasti strategickej komunikácie, kybernetickej bezpečnosti a boja proti zahraničnej manipulácii s informáciami a zahraničnému zasahovaniu pred cieľovým dátumom pristúpenia; vyzýva EÚ, aby skúsenosti získané v Moldavsku pri ochrane volebného procesu a demokratických inštitúcií a v boji proti zahraničnej manipulácii s informáciami a zahraničnému zasahovaniu uplatnila na seba a na ďalšie kandidátske krajiny; v tejto súvislosti víta úsilie verejnoprávnych vysielateľov členských štátov poskytovať moldavskej verejnosti obsah založený na faktoch;
52.	vyjadruje znepokojenie nad zneužívaním náboženských štruktúr na politické účely v súlade s ruskou vojenskou doktrínou a národnou bezpečnostnou stratégiou, ako aj nad pokusmi o ovplyvňovanie verejnej mienky a volebných procesov spôsobmi, ktoré môžu oslabiť európsku cestu Moldavska; vyzýva moldavské orgány, aby zabezpečili plné rešpektovanie slobody náboženského vyznania a zároveň zabránili akémukoľvek neprimeranému vonkajšiemu zasahovaniu alebo manipulácii, ktoré by mohli ovplyvniť demokratické procesy a strategické smerovanie krajiny; dôrazne odsudzuje využívanie metropolie Kišiňova a celého Moldavska, ktorá je pridružená k Moskve a je pod jurisdikciou ruskej pravoslávnej cirkvi, na šírenie dezinformácií pod vedením Kremľa, zasahovanie do volieb a hybridné operácie v Moldavskej republike;
53.	opakuje, že je plne odhodlaný presadzovať územnú celistvosť Moldavska a mierové riešenie konfliktu na základe zvrchovanosti a územnej celistvosti Moldavska v rámci jeho medzinárodne uznaných hraníc; nabáda Moldavsko, aby pokračovalo v úsilí o reintegráciu, a vyzýva Ruskú federáciu, aby si splnila svoje medzinárodné záväzky tým, že zaistí okamžité a bezpodmienečné stiahnutie všetkého svojho vojenského personálu, vybavenia a munície z podnesterskej oblasti, keďže ich prítomnosť je závažným porušením medzinárodného práva a priamou bezpečnostnou hrozbou pre Moldavsko a širšie európske susedstvo;
54.	podporuje stratégiu postupnej reintegrácie krajiny, ktorú uplatňujú moldavské orgány, so silným dôrazom na hmatateľné sociálno-ekonomické prínosy pre občanov na oboch brehoch rieky; vyzýva EÚ, aby sa aktívne zapojila do pokojného procesu reintegrácie, a to aj zmysluplnými príspevkami do konvergenčného fondu, ktorým sa podporí postupné zosúladenie podnesterského regiónu s právnym, hospodárskym a sociálnym rámcom Moldavska a dosiahnu sa konkrétne zlepšenia v oblasti verejných služieb a miestnej infraštruktúry pre občanov;
55.	berie so znepokojením na vedomie pretrvávajúce pokusy Ruska o využívanie a podnecovanie napätia medzi autonómnou územnou jednotkou Gagauzsko a moldavskými orgánmi; podporuje a povzbudzuje moldavskú vládu, aby pokračovala v úsilí o riešenie týchto problémov prostredníctvom konštruktívneho dialógu a inkluzívnych reforiem; naliehavo vyzýva regionálne orgány, aby sa v dobrej viere zapojili do tohto dialógu a zabezpečili riadnu organizáciu slobodných, spravodlivých, transparentných a zákonných volieb v regióne v plnom súlade s moldavskými právnymi predpismi; opakuje, že pre vnútornú stabilitu Moldavska a jeho ďalší pokrok na ceste k pristúpeniu do EÚ je nevyhnutný stabilný vzťah založený na spolupráci medzi hlavným mestom a regiónmi;
56.	víta rozhodnutie Moldavska vystúpiť zo Spoločenstva nezávislých štátov pod dominanciou Ruska ako suverénne a strategické rozhodnutie odrážajúce nezvratnú európsku cestu krajiny; vyzýva na zameranie pozornosti na historický odkaz sovietskeho obdobia, napríklad odtajnením archívov bývalých sovietskych bezpečnostných služieb, a nabáda na diskusiu o prítomnosti sovietskych propagandistických symbolov na verejných priestranstvách;
57.	dôrazne odsudzuje opakované neoprávnené prenikanie ruských bezpilotných lietadiel do moldavského vzdušného priestoru a na moldavské územie od roku 2022 ako vážne porušovanie zvrchovanosti a územnej celistvosti Moldavska; zdôrazňuje, že takéto akcie priamo ohrozujú bezpečnosť civilného obyvateľstva, ochranu a regionálnu stabilitu, a pripomína potrebu prísneho dodržiavania medzinárodného práva; v tejto súvislosti upozorňuje na mimoriadny význam investícií do infraštruktúry na sledovanie a ochranu vzdušného priestoru;
58.	víta pokračovanie podpory ozbrojených síl Moldavska v rámci Európskeho mierového nástroja; opakuje svoju výzvu členským štátom, aby ešte zvýšili finančné prostriedky z Európskeho mierového nástroja pre Moldavsko na posilnenie obranných spôsobilostí krajiny vzhľadom na súčasné bezpečnostné hrozby; vyzýva Komisiu, aby v koordinácii s ESVČ zabezpečila štruktúrovanejšiu, predvídateľnejšiu a širšiu podporu posilňovaniu bezpečnostných a obranných kapacít Moldavskej republiky a jej zosúladenie s bezpečnostnými normami EÚ ako súčasť prístupového procesu; vyzýva na pokračovanie podpory modernizácie moldavského obranného sektora vrátane jeho spôsobilostí v oblasti protivzdušnej obrany; zdôrazňuje, že vzhľadom na strategickú polohu a cenné skúsenosti Moldavska v reálnom čase je Moldavsko nielen beneficientom bezpečnosti, ale vo vzťahu k EÚ aj jej poskytovateľom; víta uznanie Moldavska ako krajiny, pre ktorú možno v rámci Programu pre európsky obranný priemysel spoločne obstarať dodatočné množstvá výrobkov obranného priemyslu, pričom výška finančného príspevku EÚ sa zvýšila z 15 % na 25 %, a žiada, aby sa toto preferenčné zaobchádzanie začlenilo do štruktúry na obdobie po roku 2027;
°
°	°
59.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku a prezidentke, vláde a parlamentu Moldavskej republiky.

